༈ །།གསོལ་བ་བཏབ་དགུའི་འདོད་དོན་ཀུན་སྒྲུབ་པའི། །བསྟན་སྲུང་གུར་མགོན་ལྕམ་དྲལ་གདོང་བཞི་ལྡན། །ལས་མགོན་དུར་ཁྲོད་མགོན་དཀར་དམག་ཟོར་སོགས། །བསྟན་ཅིང་བསྒྲུབས་པའི་ཆོས་སྲུང་ཚོགས་རྣམས་དགོངས། །དེང་དུས་དམ་ཆོས་ཐོས་བསམ་བསྒོམ་ཕྱིར་དང་། །བླ་མ་དཀོན་མཆོག་མཆོད་འབུལ་ཆེད་དམིགས་པའི། །མི་དང་རྟ་ཕྱུགས་ནོར་རྫས་བཏང་འདི་རྣམས། །ན་ཤི་བོར་སྟོར་མི་འབྱུང་བསྲུང་མཛོད་ཅིག །དགྲ་ཇག་གཅན་གཟན་ལམ་འཕྲང་ཆུ་བོའི་འཇིགས། །ཀུན་ལས་སྲུང་སྐྱོབ་ཁ་འཛིན་རྒྱབ་བརྟེན་དུ། །བསྟན་སྲུང་ཁྱེད་ཅག་གཉེར་དུ་གཏད་བགྱིད་ན། །བསམ་དོན་ཐམས་ཅད་འགྲུབ་པའི་ཕྲིན་ལས་མཛོད། །ཅེས་གནས་སྐབས་དགོས་དོན་སྒྲུབ་པའི་འདོད་གསོལ་འདིའང་བནྡེ་ཚུལ་རིན་གྱིས་སོ།།